ანდორი

ანდორი (ასევე ცნობილი, როგორც Star Wars: Andor) — ამერიკული სამეცნიერო ფანტასტიკის ჟანრის მძაფრსიუჟეტიანი სათავგადასავლო ლიმიტირებული სატელევიზიო სერიალი. შექმნა ტონი გილროიმ სტრიმინგ სერვისისათვის Disney+. „ვარსკვლავური ომების“ სამყაროს რიგით მეოთხე მხატვრული (live-action) სერიალია და წარმოადგენს 2016 წლის ფილმ „განდგომილი ერთის“ და 1977 წლის ფილმ „ვარსკვლავური ომების“ წინარე ისტორიას (პრიქველს). სერიალი მოგვითხრობს ამბოხებულთა ჯაშუშად ქცეული ყოფილი ქურდის, კასიან ანდორის ცხოვრების შესახებ აღნიშნულ ფილმებში გადმოცემულ მოვლენებამდე ხუთი წლით ადრე.
დიეგო ლუნა უბრუნდება კასიან ანდორის როლს და სერიალის აღმასრულებელი პროდიუსერიცაა. სამსახიობო ანსამბლში შედიან კაილ სოლერი, ადრია არხონა, ფიონა შო, სტელან სკარსგარდი, დენის გოუ, ჯენევიევ ო'რილი, ფეი მარსეი, ვარადა სეთჰუ, ელიზაბეთ დულაუ და სხვები. Lucasfilm-მა ანდორის შესახებ სერიალი, ისევე, როგორც ლუნას დაბრუნება, 2018 წლის ნოემბერში დააანონსა. ამ დროს სერიალის ავტორად სტივენ შიფი მოიაზრებოდა, რომელიც 2020 წლის აპრილში „განდგომილი ერთის“ თანაავტორმა, ტონი გილროიმ ჩაანაცვლა. გადაღებები 2020 წლის ნოემბერში დაიწყო და მას COVID-19-ის პანდემიამ შეუშალა ხელი. გადაღებები, რომელიც Pinewood Studios ბაზაზე და ასევე, ლონდონის სხვადასხვა ლოკაციებზე მიმდინარეობდა, 2021 წლის სექტემბერში დასრულდა.
„ანდორის“ პირველი სეზონის პრემიერა Disney+-ზე 2022 წლის 21 სექტემბერს პირველი სამი ეპიზოდით შედგა, დანარჩენი ეპიზოდები კვირაში ერთხელ გამოდიოდა და 23 ნოემბერს დასრულდა. სერიალს კინოკრიტიკოსების ფართო აღიარება ხვდა წილად, განსაკუთრებით აღინიშნა მისი სცენარი, ექშენი, მუსიკა და უფრო მოწიფული, სერიოზული ტონი „ვარსკვლავური ომების“ სხვა პროექტებთან შედარებით. მეორე სეზონის გადაღებები ლონდონში ამჟამად მიმდინარეობს. იგი სერიალს დაასრულებს და პირდაპირ დაუკავშირდება „განდგომილი ერთის“ მოვლენებს.
წინამძღვრები
სერიალში მოვლენები ვითარდება „განდგომილი ერთის“ (2016) და „ახალი იმედის“ (1977) მოვლენებამდე ხუთი წლით ადრე და მოგვითხრობს პერსონაჟებზე გალაქტიკურ იმპერიასთან მებრძოლი აჯანყებულთა ალიანსის ფორმირების პერიოდში. ამ პერსონაჟთაგან ერთ-ერთია კასიან ანდორი, ქურდი, რომელიც რევოლუციონერი გახდება და საბოლოოდ, ამბოხებას შეუერთდება.
მსახიობები და პერსონაჟები
მთავარი
დიეგო ლუნა – კასიან ანდორი:ქურდი და მოხეტიალე, რომლის მშობლიური პლანეტა, კენარი, იმპერიის სამრეწველო საბადოების პროექტმა გაანადგურა. სერიალის დასაწყისში ანდორი რევოლუციის მოწინააღმდეგე ცინიკოსია და სიუჟეტის განმავლობაში გარდაიქმნება „ყველაზე შეუპოვარ პიროვნებად, რომელიც მზადაა, გალაქტიკის გადასარჩენად თავი გაწიროს“ ფილმში „განდგომილი ერთი“. გილროიმ პერსონაჟი დაახასიათა, როგორც ხალხის მანიპულირების უნარით დაჯილდოვებული ბუნებრივი ლიდერი, „სრულყოფილი ჯაშუში, მეომარი და მკვლელი“. ახალგაზრდა ანდორის როლს, როცა მას კასას სახელით იცნობდნენ, ანტონიო ვინია თამაშობს.
კაილ სოლერი – სირილ კარნი:ინსპექტორის მოადგილე კორპორატიულ კონგლომერატ პრეოქს-მორლანას (პრე-მორის) შემადგენლობაში, რომელიც იმპერიის ერთ-ერთ სავაჭრო სექტორს აკონტროლებს. იგი პრე-მორის უსაფრთხოების სამსახურში მუშაობს და მიზნად აქვს დასახული ანდორის შეპყრობა მას შემდეგ, რაც ამ უკანასკნელმა უსაფრთხოების სამსახურის ორი თანამშრომელი მოკლა. სოლერის დახასიათებით, მის პერსონაჟს „აქვს შთაბეჭდილების მოხდენის და საკუთარ თავში სიცარიელის ამოვსების უკიდურესი საჭიროება, რაც, სინამდვილეში უკავშირდება კარიერულ სიმაღლეებზე ასვლას იმ სფეროში, სადაც არის. ხოლო სფერო, რომელიც მან აირჩია შეზღუდვების, სრული კონტროლის და დომინაციისაა.“
ადრია არხონა – ბიქს კეილინი: მექანიკოსი და დილერი შავ ბაზარზე; ანდორის მოკავშირე და ახალო მეგობარი.
ფიონა შოუ – მარვა ანდორი: კასიანის დედობილი, რომელმაც კასიანი კლემთან ერთად კენარიდან წამოიყვანა და გადაარჩინა.
სტელან სკარსგარდი – ლუთენ რაელი:კეილინის საკონტაქტო პირი შავ ბაზარზე, აჯანყებულთა ალიანსის წევრი. იგი დაიქირავებს ანდორს თავის პირველ მისიაზე. ლუთენი საზოგადოების თვალის ასახვევად კორუსანტზე მოღვაწე ექსცენტრიული ანტიკვარიატით მოვაჭრის როლს თამაშობს.
დენის გოუ – დედრა მირო: ამბიციური და ჭკვიანი ზედამხედველი იმპერიის უსაფრთხოების ბიუროში.
ჯენევიევ ო'რილი – მონ მოთმა:იმპერიის სენატის წევრი შიდა ზონის მდიდარი პლანეტა შანდრილადან, რომელიც ცდილობს ნავიგაციას იმპერიის პოლიტიკურ ველზე და საიდუმლოდ ეხმარება აჯანყებულთა ალიანსს.
ფეი მარსეი – ველ სართა: აჯანყებულთა ლიდერი პლანეტა ალდანიზე, მოთმას ბიძაშვილი.
ვარადა სეთჰუ – სინტა კაზი: აჯანყებული პლანეტა ალდანიდან, გუნდის მედიკოსი და მკურნალი.
ელიზაბეთ დულაუ – კლეია მარკი: ლუთენის ასისტენტი ანტიკვარიატის მაღაზიაში.
მეორეხარისხოვანი
ჯოპლინ სიბტეინი – ბრასო: ანდორის თანამშრომელი და მეგობარი.
ჯეიმზ მაკარდლი – ტიმ კარლო: კეილინის თანამშრომელი და შეყვარებული.
რუპერტ ვანსიტარტი – ჰაინი: სირილის ზედამხედველი პრე-მორზე.
ალექს ფერნზი – სერჟანტი ლინუს მოსკი: ოფიცერი პრე-მორიდან.
გარი ბიდლი – კლემ ანდორი: მარვას პარტნიორი და კასიანის მამობილი. კასიანი ფსევდონიმად მის სახელს იყენებს.
ქეთრინ ჰანტერი – იდი კარნი: სირილის დედა.
ალასტერ მაკენზი – პერინ ფერთა: მოთმას ქმარი.
ანტონ ლესერი – მაიორი პარტაგაზი: იმპერიის უსაფრთხოების ბიუროს მაღალი რანგის ოფიცერი.
ალექს ლოთერი – კარის ნემიკი: იდეალისტი ამბოხებული ალდანიდან, რომელმაც ანტიიმპერიული მანიფესტი დაწერა.
სულე რიმი – ლეიტანანტი გორნი: იმპერიის ძალების ოფიცერი ალდანიზე, რომელიც, საიდუმლოდ, ველის ამბოხებულთა ჯგუფის წევრია.
ებონ მოს-ბექრექი – არველ სკინი: იდუმალი ამბოხებული ალდანიდან.
გერშვინ იუსტაში – ტარამინ ბარკონა: ამბოხებული ალდანიდან, ყოფილი შტურმტრუპერი.
სტენლი ტაუნსენდი – კომენდანტი ჯეიჰოლდ ბიჰაზი: გორნის ზემდგომი ოფიცერი ალდანიზე.
ბენ მაილზი – ტეი კოლმა: ბანკირი შანდრილადან, მონ მოთმას ბავშვობის მეგობარი, რომელსაც მოთმა დახმარებისთვის მიმართავს.
ენდი სერკისი – კინო ლოი: პატიმარი და სართულის მენეჯერი იმპერიის შრომით დაწესებულებაში ნარკინა 5-ზე. მანამდე, სერკისმა „ვარსკვლავური ომების“ გაგრძელების ტრილოგიაში უზენაესი ლიდერი სნოუკი ითამაშა.
დანკან პოუ – რუსკოტ მელში: პატიმარი იმპერიის შრომით დაწესებულებაში, რომელიც, მოგვიანებით, ანდორთან ერთად ალიანსს შეუერთდება. პოუ იგივე პერსონაჟს „განდგომილი ერთშიც“ განასახიერებს.
ფორესტ უიტეკერი – სო გერერა: კლონების ომის ვეტერანი და შეიარაღებული დაჯგუფების, „პარტიზანების“ ლიდერი.
რიჩარდ დილეინი – დავო სკალდანი: საეჭვო ბიზნესმენი, რომელსაც მოთმა „განგსტერს“ უწოდებს.
დეივ ჩეპმენი ახმოვანებს მარვას დროიდს B2EMO. ფერიქსის სხვა მაცხოვრებლები: ზუბინ ვარლა – ზანვანი, ფერიქსზე სატრანსპორტო ბიზნესის უფროსი და ანდორის მეგობარი; აბინ გალეია – სალმან პააკი, მაღაზიის მფლობელი; მუჰამედ ბაიერი – უილმონი, სალმანის ვაჟი; კირან ო'ბრიენი – პეგლა, მეთვალყურე ხომალდების სადგურზე; რეიმონდ ანუმი – ნურჩი; ვიქტორ პერესი – რაში; ნილ ბელი – დროის მაჩვენებელი, რომელიც გრდემლზე დარტყმით ფერიქსის მოქალაქეებს დროს ატყობინებს; პამელა ნომვეტე – ჯეზი, „ფერიქსის ქალიშვილების“ წევრი. ბრონტე კარმაიკლი თამაშობს მოთმას ქალიშვილს, ლეიდას. ბენ ბეილი სმითი, რობერტ ემსი, მაიკლ ჯენი და ლუსი რასელი განასახიერებენ იმპერიის უსაფრთხოების ბიუროს ზედამხედველებს, შესაბამისად, ბლევინს, ლონი იუნგს, ლაგრეტს და გრანდის. იმპერიის ძალების სხვა წარმომადგენლები: ლი როსი – კლორისი, მონ მოთმას მძღოლი და ბლევინის ჯაშუში; ჯეიკონ ჯეიმზ ბესუიკი – ჰერტი, დედრას ადიუტანტი; უილფ სკოლდინგი – ვანის ტიგო, იმპერიის გარნიზონის უფროსი ფერიქსზე; ნიკ მოსი – კეისაქსი, ტიგოს ლეიტენანტი და ნუფ უსელამი კორვის როლში. კრისტოფერ ფეარბენკი, კლემენს შიკი, ბრაიან ბოველი, ტომ რიდი, ჯოზეფ დეივისი, რასაქ კუკოი და მენსა ბედიაკო, შესაბამისად, ულაფის, ჰემის, ჯემბოკის, ტაგას, ზაულის, ბირნოკის და ზინსკას როლში; ყველა მათგანი პატიმარია ნარკინა 5-ზე.
გარდა ამისა, ბელ სუორკი ასრულებს კერის, ანდორის დის როლს; ლი ბორდმენი და სტივენ რაიტი – კრავასი და ვერლო, პრე-მორის უსაფრთხოების სამსახურის ოფიცრები, რომლებიც ანდორმა მოკლა; ნიკ ბლადი – კიმზი, კაპრალი ალდანიზე; დეივიდ ჰეიმანი – ალდანის აბორიგენი მოსახლეობის ბელადი; ედრიენ როლინსი – რასივი, ციხის მედიკოსი ნარკინა 5-ზე. მალკოლმ სინკლერი ჩნდება პოლკოვნიკ ვულფ იულარენის როლზე, პერსონაჟის, რომელიც „ვარსკვლავური ომების“ ფრენჩაიზის სხვა პროდუქტებიდანაა ცნობილი და მას 1977 წლის ფილმში რობერტ კლარკი თამაშობს, ხოლო „კლონების ომში“ და „აჯანყებულებში“ ტომ კეინი ახმოვანებს. სემ უიტვერი (მოხსენიების გარეშე) ახმოვანებს შორტრუპერს, რომელიც ნიამოსზე ანდორს აპატიმრებს. კერედიანი ძმების, დიუი და ფრიდის როლს მეტ ლიონსი და ლიამ კუკი ასრულებენ და მათ მაიკ ქუინი და დემიენ ფარელი ახმოვანებენ.
ეპიზოდები
I სეზონი (2022)
II სეზონი
დაგეგმილია, რომ მე-2 სეზონი, პირველის მსგავსად, 12 ეპიზოდისგან იქნება შემდგარი. რეჟისორები იქნებიან არიელ კლეიმანი, იანუს მეცი და ალონსო რუისპალასიოსი. კლეიმანი 6 ეპიზოდს გადაიღებს.
წარმოება
შექმნის პროცესი
Disney-ს აღმასრულებელმა დირექტორმა ბობ აიგერმა 2017 წლის ნოემბერში დააანონსა, რომ დისნეი და ლუკასფილმი Disney+-ის ახალი სტრიმინგ პლატფორმისთვის „ვარსკვლავური ომების“ მხატვრულ (live-action) სატელევიზიო სერიალებზე მუშაობდნენ. ერთი წლის შემდეგ აღმოჩნდა, რომ ერთ-ერთი სერიალი იქნებოდა ფილმ „განდგომილი ერთის“ (2016) წინაისტორია. სერიები აღწერილი იყო, როგორც ჯაშუშური თრილერი რომელიც ორიენტირებული იქნებოდა კასიან ანდორზე, პერსონაჟზე, რომლის როლსაც ფილმში დიეგო ლუნა ასრულებს. წარმოება სავარაუდოდ უნდა დაწყებულიყო 2019 წელს, მას შემდეგ რაც ლუნა დაასრულებდა Narcos: Mexico-ს მეორე სეზონის გადაღებას. ამ პროექტისათვის თავდაპირველად ჯარედ ბუშმა შეიმუშავა სერიები, დაწერა საპილოტე სცენარი და სერიალის ე.წ. „ბიბლია“.
2018 წლის ბოლოს სერიალის შოურანერი (ხელმძღვანელი) და აღმასრულებელი პროდიუსერი სტივენ შიფი იყო. ტონი გილროი, რომელიც „განდგომილი ერთის“ თანაავტორი იყო და აკონტროლებდა ფილმის ხელახალ გადაღებებს, სერიალს შეუერთდა 2019 წლის დასაწყისში, მას შემდეგ, რაც ლუნასთან ერთად სიუჟეტის პირველი დეტალები განიხილა. 2019 წლის ივლისში რიკ ფამუივა ადრეულ მოლაპარაკებებს აწარმოებდა რამდენიმე ეპიზოდის გადაღებაზე, მას შემდეგ რაც იგივე გააკეთა „ვარსკვლავური ომების“ პირველ მხატვრულ (live-action) სერიალში „მანდალორელი“. გილროის ჩართულობა ცნობილი გახდა ოქტომბერში, როდესაც მას უნდა დაეწერა პირველი ეპიზოდი, გადაეღო რამდენიმე და ემუშავა შიფთან ერთად; 2020 წლის აპრილისთვის გილროიმ ოფიციალურად ჩაანაცვლა შიფი, როგორც შოურანერი. სერიალის წინასწარი ექვსკვირიანი გადაღება დაიწყო გაერთიანებულ სამეფოში, მაგრამ მოგვიანებით გადაღება შეჩერდა და გადაიდო COVID-19-ის პანდემიის გამო. წინასწარი წარმოება განახლდა სექტემბრისთვის, მომდევნო თვეში დაგეგმილი გადაღებების დაწყებამდე. გილროიმ, რომელიც ამ დროისათვის ნიუ-იორკში ცხოვრობდა, პანდემიის გამო არჩია არ გამგზავრებულიყო დიდ ბრიტანეთში და შესაბამისად, ვერ შეძლო სერიალის პირველი ეპიზოდის გადაღება. მის მაგივრად პირველი სამი ეპიზოდის რეჟისორად დაიქირავეს ბრიტანელი ტობი ჰეინსი, რომელიც უკვე იყო სერიალის პოტენციური რეჟისორების პრიორიტეტულ სიაში. გილროი დარჩა აღმასრულებელი პროდიუსერის და შოურანერის ამპლუაში. Lucasfilm-ის პრეზიდენტმა კეთლინ კენედიმ 2020 წლის დეკემბერში გამოაცხადა სერიალის სათაური, „ანდორი“ და სერიალის გამოსვლის თარიღად 2022 წელი დაასახელა. ცნობილი გახდა, რომ ლუნა იქნებოდა 12-ეპიზოდიანი სერიალის აღმასრულებელი პროდიუსერი. 2021 წლის თებერვალში ბენ კარონი და სუზანა უაიტი დამატებით რეჟისორებად, ხოლო სანე ვოლენბერგი და მიშელ რეივანი აღმასრულებელ პროდიუსერებად დაინიშნენ.
2022 წლის თებერვალში სტელან სკარსგარდმა გაამჟღავნა, რომ სერიალს მეორე სეზონი ექნებოდა, რომლის გადაღებები 2022 წლის ბოლოს უნდა დაწყებულიყო. აპრილში კინემატოგრაფმა ადრიანო გოლდმენმა აღნიშნა, რომ თავდაპირველად სერიალის ხუთი სეზონი იყო დაგეგმილი, თუმცა ახლა მოსალოდნელი იყო მის სამ სეზონამდე შემცირება. ერთი თვის შემდეგ, Star Wars Celebration-ზე ლუკასფილმმა დაადასტურა მეორე 12 ეპიზოდიანი სეზონი. გილროიმ განმარტა, რომ თავდაპირველი ხუთი სეზონის გეგმა ფიზიკურად შეუძლებლად მიიჩნიეს სერიალის მასშტაბების გამო და სამაგიეროდ, მიხვდნენ, რომ შეეძლოთ სერიალის დასრულება კიდევ ერთი სეზონით, რომელიც უშუალოდ „განდგომილი ერთის“ მოვლენებთან მიგვიყვანდა.
სცენარი
გილროისა და შიფის გარდა, სერიალის ავტორები არიან ბო უილიმონი და გილროის ძმა დენი. გილროიმ თავის გუნდს მოუწოდა, გვერდზე გადაედოთ პირადი პატივისცემა და ნოსტალგია „ვარსკვლავური ომების“ მიმართ, იმის შიშით, რომ ასეთ დამოკიდებულებას შეეძლო შეეცვალა მათი ქცევა და მუშაობა. გილროის სურდა, რომ სერიალი გასაგები ყოფილიყო ყველა მაყურებლისთვის და არა მხოლოდ „ვარსკვლავური ომების“ თაყვანისმცემლებისთვის, იმ იმედით, რომ ფანები შეძლებდნენ სერიალის ყურებას მეგობრებთან და ოჯახის წევრებთან ერთად, რომლებიც არ იყვნენ დაინტერესებულნი ფრენჩაიზის დანარჩენი ნაწილით. ლუნამ აღფრთოვანება გამოხატა სერიალში ანდორის პერსონაჟის უკეთ გამოვლენის ხელშეწყობისათვის „განდგომილი ერთის“ გადაღების მწარე გამოცდილების შემდეგ, რომელშიც პერსონაჟი კვდება. იმის გამო, რომ „ანდორი“ არის ფილმის პრიქუელი, ლუნამ თქვა, რომ „სასიამოვნო იყო ისტორიაში ჩართვა, [რომლის] დასასრული უკვე იცი. ახლა შეგიძლია [შეავსო] ნიუანსები და დეტალები. ვფიქრობ, რომ სასიამოვნოა რაღაცის გაკეთება, რაც კი არ სრულდება, არამედ ხანგრძლივდება.“ ლუნამ შეძლო შეეთავაზებინა პერსონაჟის წინაისტორიის ელემენტები, რომლებიც მან მოიფიქრა ფილმის გადაღების დროს და მადლობელი იყო, რომ გილროიმ პერსონაჟი ლტოლვილად აქცია. მან განმარტა: „ეს არის მიგრანტის მოგზაურობა, რაც ჩემთვის ყველაფერია, საიდანაც მოვდივარ. ეს გრძნობა, რომ იძულებული ხარ, იმოძრავო, ძალიან საფუძვლიანად დგას ამ ამბის უკან“. ლუნა გრძნობდა, რომ ამის გამო „ძნელი იყო იმის გარკვევა, თუ საიდან მოდის“ და გრძნობდა, რომ ანდორს სურდა „ეპოვა შესაძლებლობები, თავისუფლება, შანსები, რომელიც მისი დაბადების ადგილას ვერ იპოვა“.
პირველი სეზონი იწყება „განდგომილი ერთის“ სიუჟეტამდე ხუთი წლით ადრე და მოგვითხრობს ანდორის ისტორიის ერთი წლის შესახებ, როდესაც იგი პირველად ხდება ამბოხებული. მეორე სეზონი მოიცავს მომდევნო ოთხი წლის ამბავს, რომელიც პირდაპირ მიგვიძღვის ფილმის მოვლენებთან. გილროიმ ორი სეზონი რომანის ორ ნახევრად მიიჩნია და შოუს დასაწყისი აღწერა, როგორც „ძალიან მარტივი, თითქმის film noir სიტუაცია ქურდისთვის [ანდორისთვის]. საძაგელი ტიპი დიდ ხათაბალაში ეხვევა და ცდილობს. გაყიდოს რაღაც თავისი უკანალის გადასარჩენად“. ლუნამ თქვა, რომ სერიალი ეხებოდა ამბოხის დაწყებას და თქვა, რომ მნიშვნელოვანია აღმოვაჩინოთ „რევოლუციონერები, რომლებიც შეიძლება გავხდეთ, რათა შევცვალოთ რამე, შევაჩეროთ ომი, ვაქციოთ ეს სამყარო საცხოვრებელ ადგილად“, რაც, მისი აზრით, მართებული იყო რეალური სამყაროსათვისაც. გილროიმ თქვა: „ამ ბიჭმა სიცოცხლე გალაქტიკისთვის გაიღო, არა? ვგულისხმობ, მან შეგნებულად, ფხიზლად, პატივმოყვარეობისა და აღიარების გარეშე გასწირა თავი. ვინ აკეთებს ამას?“ მას სურდა, მიმოეხილა ეს იდეა პირველ სეზონში, დაწყებული იმით, რომ ანდორი „ნამდვილად რევოლუციის მოძულე, ცინიკური, დაკარგული და არეული ადამიანი იყო“. სეზონი გვიჩვენებს ანდორის სამშობლოს განადგურებას, როდესაც ის ბავშვი იყო და შემდეგ დაფუძნებულია ამბებზე პლანეტისა, რომლის მოქალაქეებმაც ანდორი იშვილეს და რომელიც რადიკალიზებულია გალქტიკური იმპერიის წინააღმდეგ..
ლუნამ და გილროიმ თქვეს, რომ სერიალი იყო იმის შესახებ, თუ „როგორ შეუძლიათ უუფლებო პირებს გამოიწვიონ ცვლილება“. თანავარსკვლავმა ფიონა შოუმ გილროის პოლიტიკური კომენტარები სცენარებში აღწერა, როგორც „დიდი, შეურაცხმყოფელი შეტევა ტრამპისეულ სამყაროზე“ და დასძინა, რომ „ახლა ჩვენი სამყარო სხვადასხვა ადგილას ირყევა, ხალხის უფლებები ქრება და „ანდორი“ ამას ასახავს. [შოუში] იმპერია დამპყრობელია და თითქოს იგივე ხდება რეალობაშიც“. იმავდროულად, გოუმ განაცხადა, რომ სერიალში მისი პერსონაჟის ამბავი ეხება გენდერულ პოლიტიკას, ხოლო გილროიმ განმარტა, რომ „ჩვენ ძალიან, ძალიან, ძალიან ჩავუღრმავდებით სიუჟეტის იმპერიულ მხარეს“. პირველი სამი ეპიზოდის შემდეგ, რომელიც ანდორის ისტორიით იწყება, მეოთხე სერიაში სერიალის მასშტაბები ფართოვდება და მოიცავს მის დანარჩენ ფართო სამსახიობო ანსამბლის წევრებს, როგორიცაა მაგალითად მეამბოხე ლიდერი მონ მოთმა, რომლის გზაც ანდორთან მეორე სეზონში გადაიკვეთება. გილროი ფიქრობდა, რომ „ვარსკვლავური ომების“ ფანები სერიალის ყურების შემდეგ მოთმას ახლებურად დაინახავდნენ და დასძინა, რომ სერიალის ძირითადი პერსონაჟები და მოვლენები, იმაზე მეტად განსხვავებული ან „უფრო საინტერესო“ იქნებოდა, ვიდრე ფანებს აქამდე წარმოედგინათ: „რასაც აქამდე გეუბნებოდნენ Wookieepedia-ში, სინამდვილეში, არასწორია“.
დიზაინი
სერიალის დიზაინერი ლუკ ჰოლი იყო და დაახასიათა ის, როგორც „ძალიან კინომატოგრაფიული“. ნილ სკანლანი ქმნიდა არსებებისა და დროიდების ეფექტებს, ის ასევე მუშაობდა ვარსკვლავური ომების ფილმებზეც, მათ შორის იყო Rogue One. მან თქვა, რომ გუნდი ისე მუშაობდა სერიალზე, როგორც ფილმებზე და გილროის ჩართვის დამსახურებით ვარსკვლავური სერიალი ჩაჭდებოდა ამავე „ისტორიის ჯიბეში“, რომელშიც „განდგომილი ერთი“, „ცოტათი უფრო მძიმე ტონით“, ვიდრე ფრენჩაზის სხვა პროექტები. სკანლანმა დაამატა, რომ ფილმებისთვის ადრე შექმნილი და გამოუყენებელი არსებები შეიძლება დაბრუნდნენ სერიალში, ახლად შექმნილ არსებებთან ერთად. ქალაქის სეტი, რომელიც ადრია არხონას თქმით ხუთი კვარტლის სიგრძისაა, სპეციალურად აშენდა სერიალისთვის.
კასტინგი
2018 წლის ნოემბერში დადასტურდა, რომ დიეგო ლუნა დაუბრუნდებოდა კასიან ანდორის როლს. 2019 წლის აპრილში დადასტურდა ალან ტუდიკის დაბრუნება K-2SO-ის როლზე. 2020 წელს კასტს შეუერთდნენ კაილ სოლერი, სტელან სკარსგარდი, ჯენევიევ ო'რილი და დინის გოუ. ო'რილი დაუბრუნდა მონ მოთმას როლს. ადრია არხონა შეუერთდა პროექტს 2020 წლის აგვისტოში და ფიონა შოუს სერიალში გამოჩენა დაანონსდა ამავე წლის დეკემბერში, ტუდიკმა დაადასტურა, რომ ის არ გამოჩნდებოდა პირველ სეზონში სცენარის ცვლილების გამო, მაგრამ მონაწილეობას მიიღებდა მომავალ სეზონებში. 2021 წლის ივნისში კასტს შეემატა რობერტ ემსი, როცა სკარსგარდმა დაადასტურა, რომ ფორესტ უიტეკერი დაუბრუნდებოდა სო გერერას როლს. 2022 წლის თებერვალში დეივიდ ჰეიმანმა დაადასტურა, რომ ისიც მონაწილეობდა გადაღებებში, მას შემდეგ, რაც ფანებმა ის სეტზე შეამჩნიეს. პირველს სეზონს ჰყავს 200-ზე მეტი მსახიობი და 6000-ზე მეტი დამატებითი კასტის წევრი.
გადაღებები
გადაღებები დაიწყო ლონდონში 2020 წლის ნოემბრის მიწურულს, Pinewood Studios-ის პროდუქციით. სერიალს იღებდნენ „პილიგრიმის“ სახელით და იყო ვარსვლავური ომების პირველი სერიალი, რომელიც არ იყენებდა სტეიჯკრაფტის ციფრული ფონის ტექნოლოგიას – გადაღებები მიმდინარეობდა ლოკაციებსა და დიდ სეტებზე. ლუნას თქმით, გადაღებების განსხვავებულმა მეთოდებმა სერიალი დაამსგავსა „განდგომილ ერთს“, რომლის გადაღების სტილი განსხვავებული იყო „ვარსკვლავური ომების“ სხვა ფილმებისგან. ტობი ჰეინსმა გადაიღო პირველი სამი სერია, ბენ კერონმა, სუზანა უაიტმა და ჰეინსმა, თითომ სამ-სამი ეპიზოდი გადაიღეს. ჯონათან ფრიმანი და ადრიანო გოლდმანი მუშაობდნენ კინომატოგრაფებად. თავდაპირველად გადაღებები უნდა დაწყებულიყო 2019 წელს და შემდეგ 2020 წლის ივნისში, მაგრამ გადაიდო COVID-19-ის პანდემიის გამო. გადაღებები უნდა დასრულებილიყო 2021 წლის ივლისში.
2021 წლის იანვრის ბოლოს დიდი სოფლის სეტი აშენდა პატარა მარლოუში, ბაკინგემშირში, სადაც გადაღებები აპრილამდე გაგრძელდა. აპრილში გადაღებები მიმდინარეობდა კორიტონის გადამამუშავებელ ქარხანაში კორინგჰემში, ესექსში და აღმოსავლეთ ლონდონში, კანარის ნავსაშენში, სადაც ელიზაბეტის ლაინის ხიდის ქვემო პლაზა გამოიყენეს, როგორც იმპერიული უშიშროების ბიუროს შესასვლელი კორუსანტზე. კანარის ნავსაშენზე გადაღებები მიმდინაროებდა „განდგომილი ერთისთვისაც“. ბარბიკანის ცენტრის ბეტონის ბილიკები გამოიყენეს კორუსანტის შენობების განსახიერებისათვის. გადაღებები რამდენიმე დღეს გაგრძელდა კლევლეიზე, ფილდის სანაპიროზე, ლანკაშირში მაისის დასაწყისში. ამას მოჰყვა გადაღებები უინსპიტის მიტოვებულ კარიერში, დორსეტში. გადაღებები სულ მცირე ერთი კვირა გაგრძელდა ბლექ პარკში, ბაკინგემშირში, მაისის ბოლოს. მაისის ბოლოსვე გადაღებები გადავიდა გლენ ტილტში, პერტშირში, შოტლანდიაში, სადაც ის ივნისის ბოლომდე გაგრძელდა. დაახლოებით 500 ადამიანი იღებდა მონაწილეობას გადაღებებში ობამში, კრუჩანის კაშხალთან ახლოს. აქ გადაღებები დაიწყო 18 ივნისს, კაშხლის ირგვლივ აშენებულ სეტებსა და მის გვირაბებში. 22 ივნისიდან 23 ივნისამდე გადაღებები მიმდინარეობდა მიდლ პიკის კარიერში, დერბიშაირში, უირკოსუორთთან ახლოს. გადაღებების დასრულება მოსალოდნელი იყო 2021 წლის შუა რიცხვებში და ლუნამ დაადასტურა, რომ ის დასრულებული იყო 27 სექტემბრისთვის.
მეორე სეზონის გადაღებები დაიწყო 2022 წლის 21 ნოემბერს და გაგრძელდება 2023 წლის აგვისტომდე. გილროის მიაჩნია, რომ პოსტ-პროდუქციას ერთი წელი დასჭირდება, როგორც პირველ სეზონზე. სერიებს კვლავ გადაიღებენ სამ-სამ სერიიან „ბლოკებად“ და თითო „ბლოკით“ ამბავი ერთი წლით მიუახლოვდება „განდგომილი ერთის“ მოვლენებს. გილროიმ განაცხადა, რომ ის, თავად, არ გადაიღებს სერიებს პროდიუსერობის გამო. არიელ კლეიმანი, იანუს მეტცი და ალონსო რუისპალასიოსი გადაიღებენ მეორე სეზონს, კეილმანი გადაიღებს ექვს ეპიზოდს.
მუსიკა
გილროი 2020 წელს გადაღებების დაწყებამდე დაუკავშირდა ნიკოლას ბრიტელს სერიალისთვის მუსიკის შექმნის შესახებ, რათა მას გადაღებების დაწყებამდე შეექმნა წყარო მუსიკა. გილროი და ბრიტელი, რომლებიც მეზობლები არიან მანჰეტენში, პროექტისათვის ერთმანეთს პირველად შეხვდნენ 2020 წლის აგვისტოში. კენედის და გილროის სურდათ, რომ სერიას უნიკალური ჟღერადობა ჰქონოდა, ბრიტელმა კი თქვა, რომ ეს იქნებოდა „საორკესტრო-პლუსი“ „ბგერების ყველაზე ფართო დიაპაზონით“, რაც მას ოდესმე შეუქმნია. მან დაამატა, რომ სერიალის ფართო მასშტაბი ნიშნავს, რომ „ყველა ეპიზოდს აქვს ახალი მოთხოვნები, ახალი მუსიკა და ახალი იდეები. მნიშვნელოვანია, რომ სიუჟეტის განვითარებასთან ერთად მუსიკაც განვითარდეს.“ 2022 წლის თებერვალში ბრიტელი საჯაროდ დასახელდა სერიალის მთავარ კომპოზიტორად, მაისში ის ჯერ კიდევ კომპოზიციაზე მუშაობდა, როდესაც თქვა, რომ ისინი „მუშაობდნენ უწყვეტად თვეების განმავლობაში, შეიძლება ითქვას წლების განმავლობაში“. ჩაწერა მიმდინარეობდა AIR Lyndhurst studios-ში, ლონდონში, სრული ორკესტრით. ბრიტელმა ვერ შეძლო ლონდონში გამგზავრება პანდემიის გამო, მაგრამ იქ ჰყავდა გუნდი, რომელიც ასევე მუშაობდა მასთან სხვა სატელევიზიო სერიალებზე.
მარკეტინგი
კლიპების მონტაჟი, რომელშიც ასახულია წინასწარი წარმოებისა და გადაღების შესახებ სცენის მიღმა კადრები, გამოქვეყნდა 2020 წლის დეკემბერში, დისნეის ინვესტორების დღის პრეზენტაციაზე, როდესაც კენედიმ ოფიციალურად გამოაცხადა სერიალის სათაური და მსახიობები. გილროიმ, ლუნამ და ო'რილიმ სერიალი წარადგინეს 2022 წლის მაისში Star Wars Celebration-ზე, სადაც ნაჩვენები იქნა პირველი თიზერული თრეილერი. The Hollywood Reporter-ის აარონ კაუჩმა თქვა, რომ ის აჩვენებდა „ვარსკვლავური ომების“ სამყაროს „სერიოზულ მხარეს“. დანიელ ჩინმა The Ringer-იდან განაცხადა, რომ სერიალს უნიკალური იდენტობა და უფრო ბნელი ელფერი აქვს „ვარსკვლავური ომების“ ფრენჩაიზში და თქვა, რომ თიზერი „ასახავს იმპერიის წინააღმდეგ აჯანყების ფორმირების წლებს“. რაიან სკოტმა /Film-იდან თქვა, რომ თიზერმა წარმოადგინა „ამ დრომდე ყველაზე ყოვლისმომცველი ხედვა შოუზე“. მან თქვა, რომ სერიალს შეუძლია აჯანყებულების ქცევის პრინციპების განხილვა და მიუხედავად იმისა, რომ ისინი ჩვეულებისამებრ გმირებად აღიქმებიან, იქ ასევე არის „ბევრი ნაცრისფერი ზონა, რომელიც გამოაშკარავებას მოითხოვს“. CNET-ისათვის წერისას შონ კინი ფიქრობდა, რომ თრეილერმა ბევრი რამ არ გამოააშკარავა, მაგრამ „შოუს შპიონაჟის დამაინტრიგებელი ხასიათი მისცა“.
ლუნამ ოფიციალური თრეილერი „დილა მშვიდობისა ამერიკაში“ 1 აგვისტოს წარადგინა. ჰეტი ლინდერტმა The A.V. Club-იდან ხაზი გაუსვა თრეილერში არსებულ მძაფრს სცენებს და თქვა: „ეპიკური მასშტაბისა და ბნელი ხასიათის გარდა, სერიალი ასევე გვპირდება ინტენსიურ საბრძოლო სცენებს, რომლებიც შექმნილია მწვანე ეკრანის შეზღუდული გამოყენებით“ და ასევე აღნიშნა გილროის გამოცდილება მძაფრსიუჟეტიან ფილმებში მისი „ჯეისონ ბორნის“ ფილმებზე მუშაობის გამო. The Hollywood Reporter-ის ჯეიმზ ჰიბერდმა ისიამოვნა თიზერთან შედარებით თრეილერში ანდორის გაზრდილი საეკრანო დროით და თვლიდა, რომ სერიალი იყო „მისასალმებელი სასცენო ცვლილება კომპანიის ადრინდელი „ვარსკვლავური ომების“ შოუებთან შედარებით“. CNN-ზე სკოტი ენდრიუმ თქვა, რომ ეს შოუ „ცოტა მეტს გვეუბნება ანდორის ჩვეულებრივი ქურდიდან გალაქტიკურ მარტვილამდე ევოლუციაზე“. ლუნამ და კენედიმ სერიალი 2022 წლის D23 Expo გამოფენაზე წარადგინეს, რის შემდეგაც CNET-ის კინი წერდა: „თრეილერი საკმაოდ ულმობელ სიტუაციას ასახავს რევოლუციონერი მებრძოლის კასიან ანდორისა და მისი მეგობრებისთვის, ხოლო იმპერიის და სტორმტრუპერების წინააღმდეგ ბრძოლა ჰგავს სიკვდილისკენ ცალმხრივ ბილეთს“. იმავდროულად, Collider-ის რეიჩელ ლეიშმანმა განაცხადა, რომ თრეილერი „გვიჩვენებს ცოტა მეტს თუ სად არის აჯანყება და ვინ ებრძვის იმპერიას“. იგი აღფრთოვანებული იყო შოუში იმპერიის ასახვით და წერდა: „ამ პატარა მისიების და იმ გრძნობების დანახვა, რომელიც ამბოხებულებს აქვთ იმპერიის მიმართ, იმდენად იდეალურად ემთხვევა იმას, რაც ჩვენ ვიცით კასიანზე, რომ ამ თრეილერმა შოუს მიმართ ნამდვილად მღელვარე მოლოდინები გაგვიჩინა“.
გამოსვლა
„ანდორის“ პრემიერა Disney+-ზე 2022 წლის 21 სექტემბერს შედგა პირველი სამი ეპიზოდით. პირველი 12 ეპიზოდიანი სეზონის დარჩენილი ნაწილი გამოდიოდა ყოველკვირეულად, 2022 წლის 23 ნოემბრამდე. სერიალის დებიუტი მოსალოდნელი იყო 2021 წელს, სანამ COVID-19 პანდემიამ წარმოება არ შეაფერხა. თავდაპირველად მისი პრემიერა 31 აგვისტოს იყო დაგეგმილი ორი ეპიზოდით. 2022 წლის ნოემბერში Disney-მ გამოაცხადა, რომ პირველი სეზონის პირველი ორი ეპიზოდი გამოვიდოდა ABC-ზე 23 ნოემბერს, FX-ზე 24 ნოემბერს და Freeform-ზე 25 ნოემბერს, ხოლო Hulu-ზე ხელმისაწვდომი იქნებოდა 23 ნოემბრიდან 7 დეკემბრის ჩათვლით. ევროპის სხვადასხვა ქვეყანაში, მათ შორის პორტუგალიაში, ესპანეთში, პოლონეთსა და ნიდერლანდებში, მსგავსად დაიგეგმა პირველი ორი ეპიზოდის ეთერში გაშვება Fox-ზე, 24 ან 25 ნოემბერს.
მეორე სეზონი ასევე შედგება 12 ეპიზოდისგან, რომელიც გილროის მოლოდინით გამოვა 2024 წლის ბოლოს.
გამოხმაურება
ნახვის სტატისტიკა
Whip Media-ს აპლიკაციის TV Time მიხედვით, რომელიც სატელევიზიო პროგრამების ნახვებს აღრიცხავს, 2022 წლის სექტემბრისთვის „ანდორი“ მე-2 ადგილზე იყო იმ სატელევიზიო სერიალებს შორის, რომლებსაც მაყურებელი ყველაზე მეტად ელოდებოდა. სტრიმინგის აგრეგატორ JustWatch-ის მიხედვით, „ანდორი“ აშშ-ის ტერიტორიაზე ყველა პლატფორმაზე ყველაზე უფრო ყურებადი სერიალი იყო 2022 წლის 25 სექტემბრის კვირაში, მე-7 ადგილზე 2022 წლის 7 ნოემბრიდან 13 ნოემბრამდე, ხოლო მე-6 14-20 ნოემბრის კვირაში. Reelgood-ის მიხედვით, „ანდორი“ 2022 წლის 28 სექტემბრის კვირაში ყველაზე უფრო ყურებადი პროგრამა იყო ყველა პლატფორმაზე, 5 ოქტომბრის და 14 ოქტომბრის კვირებში მე-3 ადგილზე გადაინაცვლა, 26 ოქტომბრის კვირაში მე-7 იყო, ხოლო 11 ოქტომბრისთვის მე-8.
Whip Media-ს მიხედვით, აშშ-ის ყველა პლატფორმაზე „ანდორი“ ყველაზე ყურებად ორიგინალურ სერიალებს შორის მე-3 ადგილზე იყო 2022 წლის 16 ოქტომბრის, 23 ოქტომბრის, 30 ოქტომბრის, 6 ნოემბრის, 13 ნოემბრის, 20 ნოემბრის და 27 ნოემბრის შესაბამის კვირებში.
კრიტიკული გამოხმაურება
მიმოხილვების აგრეგატორის, ვებგვერდ Rotten Tomatoes მიხედვით, სერიალის შეფასებების 96% დადებითია, საშუალო რეიტინგია 8.50/10, რაც 580 კრიტიკოსის მიმოხილვას ეყრდნობა. ვებსაიტის კრიტიკული კონსენსუსის მიხედვით „ანდორი“ შეფასებულია, როგორც „სერიოზული თავგადასავალი, რომელიც იმპერიის მმართველობის მიწიერი პერსპექტივიდანაა მოთხრობილი, ... გამორჩეულად მოწიფული და პოლიტიკური დანამატი „ვარსკვლავური ომების“ მითოსში – და ჯერჯერობით, ერთ-ერთი საუკეთესო“. ვებგვერდი Metacritic, რომელიც შეწონილ საშუალოს იყენებს, სერიალს 74/100 ქულას ანიჭებს 31 კრიტიკოსზე დაყრდნობით, რაც „ზოგადად დადებით გამოხმაურებაზე“ მიუთითებს.
ოთხვარსკვლავიან მიმოხილვაში The Guardian-მა „ანდორს“ უწოდა „საუკეთესო შოუ „ვარსკვლავური ომებიდან“ „მანდალორელის“ შემდეგ“, ხოლო Variety-მ დადებითად შეფასა „ანდორის“ გამორჩეულობა „ვარსკვლავური ომების“ სხვა პროექტებისგან იმით, რომ იგი არის „ამბავი ხალხზე, რომლებსაც არაფერი აქვთ საერთი სოლოებთან, სკაიუოკერებთან და პალპატინებთან, მაგრამ მათი ცხოვრება მაინც მნიშვნელოვანია“.
„ანდორი“ არაერთი გამოცემის პირველ ათეულში მოხვდა, როგორც „2022 წლის ერთ-ერთი საუკეთესო“, მათ შორის იყო IGN, Polygon, USA Today, Vulture, Empire და სხვები.
ჯილდოები
რესურსები ინტერნეტში
სქოლიო